Candidatus realium

Candidatus realium eller candidata realium, forkortet cand.real., var en norsk akademisk grad i matematisk-naturvitenskapelige fag. Den var en høyere grad og bygde på den lavere cand.mag.-graden med eksamen i et hovedfag i matematikk, fysikk, kjemi, geografi og geologi, eller biologi. Cand.real.-graden og pedagogisk seminar gav undervisningskompetanse som lektor.

Gradsbetegnelsen var i bruk i Norge fra 1800-tallet. Forløperen til matematisk-naturvitenskapelig embetseksamen var reallærereksamen (realkandidat), som ble innført ved lov av 1851 og omdøpt til matematisk-naturvitenskapelig lærereksamen i 1871. I 1920 ble det skilt mellom en lavere og en høyere grad: cand.mag. og cand.real.

Cand.real.-graden ble først tildelt ved Universitetet i Oslo og Universitetet i Bergen, fra 1960- og 1970-årene også ved Norges lærerhøgskole i Trondheim og Universitetet i Tromsø.

Normert studietid for cand.real.-graden var 5,5 år, hvorav 2 år på hovedfaget. Mange av studentene førtes frem til forskningsfronten i faget, skrev omfattende oppgaver og brukte av den grunn lengre tid på studiet. I 1976 brukte studentene i gjennomsnitt 6,6 år på å fullføre, og 40 % av studentene brukte mer enn 7 år.

I 1985 ble cand.real.-graden erstattet av cand.scient. og dr.scient.St. meld. nr. 66 (1984–85). Om høyere utdanning. Avgitt av Kultur- og vitenskapsdepartementet. s. 83–84.

 Referanser 

Realium
Kategori:Latinske ord og uttrykk